**Topi Koistinen** (23. huhtikuuta 1993 Hyvinkää – 26. toukokuuta 2012 Helsinki) oli suomalainen pesäpalloilija. Koistinen oli Hyvinkään Tahkon kasvatti ja hän edusti koko uransa kasvattajaseuraansa. Hänen uransa Superpesiksessä alkoi vuonna 2010 ja päättyi 2012. Koistinen toimi joukkueensa vaihtajana ja polttajana.

Koistinen haavoittui vakavasti Hyvinkään joukkoampumisessa 26. toukokuuta 2012. Hän kuoli saamiinsa vammoihin Töölön sairaalassa myöhemmin samana päivänä.

Pesäpalloura
------------

Hyvinkään Tahkon kasvatti Topi Koistinen nousi seuransa edustusjoukkueeseen kaudella 2010. Sitä ennen hän oli pelannut seuran juniorijoukkueissa. Koistisen ensimmäinen peli oli 15. kesäkuuta 2010 pelattu Tahkon kotiottelu Jyväskylän Kiriä vastaan. Jokerina pelannut Koistinen löi ottelussa yhden kärkilyönnin. Hän pelasi kauden aikana kaksi muutakin peliä. Pudotuspeleissä Koistinen ei päässyt kentälle. Pääosan kaudesta Koistinen pelasi Tahkon kakkosjoukkueessa Suomensarjassa. Hän voitti Suomensarjan etelälohkon etenijätilaston.

Kaudella 2011 Koistinen vakiinnutti paikkansa Tahkon edustusjoukkueessa. Kauden 26 runkosarjaottelusta Koistinen oli mukana 20:ssa. Hän pelasi useimmiten kolmospolttajana, joskin myös jokerina. Kauden aikana Koistinen saavutti sekä ensimmäisen lyödyn että tuodun juoksunsa, molemmat Tahkon kotiottelussa Kankaanpään Mailaa vastaan. Pudotuspeleissä Koistinen pääsi kokoonpanoon vain yhdessä neljästä pelistä. Superpesiksen lisäksi Koistinen pelasi kauden aikana Poikien Superpesistä sekä B-poikien sarjaa.

Koistisen rooli kasvoi kaudella 2012. Poikien Superpesiksen ohessa hän pelasi kaikissa Tahkon kahdeksassa pelissä ennen kuolemaansa. Niistä kaksi oli halli-SM-turnauksen pelejä. Koistinen pääsi lyömään kuuden Superpesis-pelin aikana yhteensä 47 kertaa, mikä oli seuran viidenneksi suurin luku. Koistinen sekä löi että toi kauden aikana yhden juoksun. Hänen viimeisekseen jäi Tahkon peli Pattijoen Urheilijoita vastaan. Hän kuoli seuraavana yönä Hyvinkään ampumavälikohtauksessa.

Koistista pidettiin erittäin lupaavana pesäpalloilijana, yhtenä ikäluokkansa parhaista. Hänestä odotettiin tulevan Hyvinkään Tahkon kantavia voimia. Koistista on kehuttu pallosilmästä sekä nopeista jaloista. Häntä pidettiin tehokkaana polttajana sekä iloisena henkilönä. Koistinen seurusteli ja oli menossa naimisiin tyttöystävänsä kanssa.

Kuolema
-------

Koistinen kuoli Hyvinkään joukkoampumisessa 26. toukokuuta 2012. Hän oli mukana Hyvinkään Tahkon edustusjoukkueen saunaillassa, jota vietettiin hyvin sujuneen alkukauden ja edessä olleen viikon tauon kunniaksi. Koistinen oli poistumassa Level 5 -yökerhosta, kun ampuja osui häntä päähän. Hänen tilansa todettiin kriittiseksi. Koistinen kuoli myöhemmin saman yön aikana. Koistisen kuoleman ja kahden muun joukkueen jäsenen haavoittumisen seurauksena Suomen Pesäpalloliitto siirsi viikonlopun aikuisten pesäpallo-ottelut kolmelta ylimmältä sarjatasolta. Myös Hyvinkään Tahkon kahden seuraavan viikon ottelut siirrettiin.

Tilastot
--------

### Superpesis-ura


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Vuosi** | **Joukkue** | **Vaihe** | **Sijoitus** | **Ottelut** | **Lyödyt** | **Tuodut** | **Kärkilyönnit** | **KL-%** |
| 2010 | Tahko | runkosarja | viides | 3 | 0 + 0 | 0 | 2 | 28,57 |
| 2011 | Tahko | runkosarja | seitsemäs | 20 | 0 + 3 | 5 | 26 | 33,77 |
| pudotuspelit | seitsemäs | 1 | 0 + 0 | 0 | 1 | 20,00 |
| 2012 | Tahko | runkosarja | neljäs | 6 | 0 + 1 | 1 | 19 | 43,18 |
| yhteensä | 30 | 0 + 4 | 6 | 48 | 36,09 |

Koistinen keräsi urallaan 34 Pesispörssipistettä.

Lähteet
-------

1. 1 2 3  Topi Koistinen – Hyvinkään Tahko *hyvinkaantahko.fi*. Viitattu 29.5.2012.
2. ↑  Hyvinkään ammuskelussa loukkaantunut Tahkon pelaaja kuollut vammoihinsa *Yle Uutiset*.  26.5.2012. Viitattu 30.5.2012.
3. ↑  Koistinen menehtyi, Matikka ja Nikkanen haavoittuivat *Aamuposti*.  26.5.2012. Viitattu 26.12.2012.
4. 1 2  Topi Koistinen, Pesäpalloliiton pelaajakortti (XLS) *pesis.fi*. Viitattu 26.12.2012.
5. ↑  Ammuskelussa menehtyi Hyvinkään Tahkon suurlupaus *Iltalehti*.  26.5.2012. Viitattu 26.5.2012.
6. ↑  HS: Ampuja tunsi yhden uhrinsa *Iltalehti*.  26.5.2012. Viitattu 27.5.2012.
7. ↑  2010 / Miesten superpesis / Runkosarja Hyvinkää–Jyväskylä *pesiksenmaailma.fi*. Viitattu 29.5.2012.
8. 1 2  Topi Koistinen, Pesiksen Maailman pelaajakortti *pesiksenmaailma.fi*. Viitattu 29.5.2012.
9. 1 2 3  Ottelut, Topi Koistinen, Pesiksen Maailman pelaajakortti *pesiksenmaailma.fi*. Viitattu 29.5.2012.
10. ↑  2010 – Miesten suomensarja – Etelälohko – Etenijätilasto *bittilahde.fi*. Viitattu 29.5.2012.
11. 1 2  Topi Koistinen, Pesäpalloliiton pelaajakortti (XLS) *pesis.fi*. Viitattu 29.5.2012.
12. ↑  2012 / Miesten superpesis / Runkosarja Hyvinkää *pesiksenmaailma.fi*. Viitattu 29.5.2012.
13. ↑  Karjalainen, Katariina: Hyvinkään ammuskelu: "Ei olisi arvannut, että Topin näki silloin viimeistä kertaa" *Savon Sanomat*.  29.5.2012. Kuopio:  Savon Sanomat Oy. Viitattu 29.5.2012.
14. 1 2    *Aamuposti*, 28.5.2012, s. 10.
15. ↑  Hyvinkään ampumisten oikeudenkäynti  19.12.2012. Helsingin Sanomat. Viitattu 26.12.2012.
16. ↑    *Iltalehti*, 20.12.2012.
17. ↑  Koistinen menehtyi, Matikka ja Nikkanen haavoittuivat *Aamuposti*.  26.5.2012. Viitattu 29.5.2012.
18. ↑    *Helsingin Sanomat*, 27.5.2012, s. 4.
19. ↑  Hyvinkäällä ammuttiin – yksi kuollut, 8 loukkaantunut *YLE Uutiset*.  26.5.2012. Viitattu 29.5.2012.
20. ↑  Hyvinkäällä toinen kuolonuhri, naispoliisi taistelee hengestään *Ilta-Sanomat*.  26.5.2012. Viitattu 29.5.2012.
21. ↑  Pesäpalloyhteisöä on kohdannut suuri suru  26.5.2012. Suomen Pesäpalloliitto PPL ry. Viitattu 29.5.2012.
22. ↑
23. ↑  Hyvinkään Tahko jatkaa Superpesiksessä 10.6.  28.5.2012. Suomen Pesäpalloliitto PPL ry. Viitattu 29.5.2012.